runetrust/blame-folketinget-dk huggingface dataset:
Kasper Sand Kjær (S), 2023-05-04:
Med beslutningsforslaget her foreslår Danmarksdemokraterne at pålægge regeringen at fremsætte et lovforslag, der indfører et forbud mod at bære hovedtørklæde i grundskolen.
I slutningen af februar behandlede vi et næsten, men ikke helt identisk beslutningsforslag her i Folketinget, så jeg kommer nok til at gentage mig selv en smule fra den debat, vi havde der.
Jeg vil bare starte med at slå fast, at i Socialdemokratiet er vi meget optaget af at bekæmpe alle former for social kontrol.
Vi ved, at social kontrol særlig rammer kvinder og piger med indvandrerbaggrund, og det er en glemt ligestillingskamp, som vi er meget optaget af.
For det er desværre et faktum, at der stadig væk er alt for mange, som er underlagt negativ social kontrol.
Eksempelvis føler hver tredje pige med indvandrerbaggrund ikke, at hun frit kan vælge egen partner, ligesom flere piger og kvinder tvinges til at gå med tørklæde.
Vi skal ikke acceptere, at piger i grundskolen, hvoraf flere måske ikke engang er kommet i puberteten endnu, bliver tvunget til at gå med tørklæde, for i det ligger jo en de facto-seksualisering af små piger, når de får et tørklæde om hovedet af deres forældre, og det kan vi ikke acceptere.
Kampen for ligestilling mellem kvinder og mænd er både en helt grundlæggende del af Socialdemokratiets dna og en kerneværdi i det danske samfund og demokrati, og den kamp og den værdi kommer vi aldrig til at skulle gå på kompromis med.
Kommissionen fremlagde ni forslag til, hvordan unge piger med indvandrerbaggrund bedre kan få mulighed for at bestemme over deres eget liv uden at være underlagt social kontrol, og et af de ni forslag var så et forbud mod brug af hovedtørklæder i grundskolen.
Det var et interessant forslag, og ministeren var jo også inde på før, at vi i Socialdemokratiet gav det nøje overvejelse, men det har så vist sig, at forslaget ikke kan lade sig gøre inden for rammerne af den danske grundlov eller af vores internationale forpligtelser.
Det kan så ikke gøres med et forbud i grundskolen, men så må vi jo i fællesskab finde andre veje, ligesom vi skal tage hånd om at kæmpe imod alle andre former og andre udtryk for social kontrol, som er med til at undertrykke piger og kvinder og fratage dem deres frihed.
Med de ord må jeg meddele, at Socialdemokratiet ikke kan støtte beslutningsforslaget.
Kaare Dybvad Bek (S), 2023-05-04:
Hvis der er nogle, der er forvirrede i Folketinget, er det Danmarksdemokraterne, som først kommer ned her i salen og stemmer imod et forslag om at forbyde hovedtørklæder og så nu kommer og stemmer for et forslag.
Det er dejligt at have hr. Peter Skaarup tilbage i udlændingedebatterne, han har været fraværende i nogle måneder, men hr. Peter Skaarup var der ikke på det tidspunkt, og derfor skal han måske være undskyldt.
Men generelt har Danmarksdemokraternes linje været lidt svær at finde ud af i det spørgsmål her.
Det må jeg sige.
Peter Skaarup (DD), 2023-05-04:
Jeg kan jo ikke lade være med at få den tanke, at der er et meget stort planlagt tilbagetog nu i forhold til det, som Socialdemokratiet mente før valget.
For det var jo en socialdemokratisk borgmester i Holbæk, der var formand for den her kommission, som regeringen nu har nedlagt, eller hvad der nu sker – vi kan ikke rigtig finde ud af, hvad der sker med den – som udtalte, at det her var et vigtigt, vigtigt forslag med henblik på at sikre de her piger mod social kontrol.
Nu står man så og siger, at der er en masse forhindringer, og man mente øvrigt ikke rigtigt, at det var en supergod idé.
Kan ministeren ikke forstå, at vi er lidt forvirrede herinde i Folketinget?
Tak til ministeren for at svare på, om regeringen vil støtte det her.
Det kan jeg så forstå man ikke vil.
Og begrundelsen er, at der er nogle internationale konventioner og grundloven, der står i vejen.
Men jeg kunne alligevel godt tænke mig at spørge ministeren om det, som ministeren selv sagde den 1. september til Berlingske, hvor den socialdemokratiske udlændinge- og integrationsminister udtaler: »Et nationalt forbud mod tørklæder er en supergod idé.«
Kaare Dybvad Bek (S), 2023-05-04:
Altså, det, som jeg er blevet oplyst, og det er det, jeg har mulighed for at holde på, er, at man kan lave et forbud imod religiøse, politiske, ideologiske symboler i folkeskolen.
Så det vil sige, at det rækker ud over tørklædet, for det gælder jo også andre religiøse symboler og politiske tilkendegivelser osv.
Og det er selvfølgelig noget, man hele tiden skal diskutere, og der skal være mulighed for at sige: Sker der noget nyt?
Kan man få en ny vurdering?
Men det er det, jeg har at gøre med nu.
Mikkel Bjørn (DF), 2023-05-04:
Hvis vi så lige putter konventionerne til side, mener ministeren så ikke, at det, fuldstændig i overensstemmelse med hr. Peter Kofods tidligere spørgsmål, inden for rammerne af grundloven kunne lade sig gøre at lave et generelt forbud mod hovedtørklæde for piger i den danske folkeskole, et ikkediskriminativt tørklædeforbud i den danske folkeskole?
Kaare Dybvad Bek (S), 2023-05-04:
Jamen det er jo dejligt at se i Dansk Folkeparti.
I gamle dage var det jo De Radikale, der var skolelærerpartiet.
Nu er det måske Dansk Folkeparti, der har overtaget De Radikales position der.
Jeg har også i min egen folketingsgruppe utrolig mange folkeskolelærere, og det synes jeg er en berigelse i forhold til også at få deres erfaringer med ind.
I forhold til det konkrete spørgsmål vil jeg sige, at jeg udmærket kan se problemet.
Det har jeg ikke forsøgt at lægge skjul på.
Jeg mener, spørgsmålets præmis er forkert, fordi det ikke kun er vores internationale konventioner, der forhindrer os i det her.
Det er også vores egen grundlov, som vi alle sammen her i huset har skrevet under på og tror på.
Så jeg synes, spørgsmålet ville ramme skarpere, hvis det kun drejede sig om de internationale konventioner.
Men selv der vil jeg sige, at der er vores position i regeringen jo, at vi står inde for det, vi har tilsluttet os, og uanset at det også nogle gange måske forhindrer os i at lave nogle ting på en bedre måde, er det samtidig vigtigt, at vi har et fokus på de aftaler, vi har underskrevet.
Kasper Sand Kjær (S), 2023-05-04:
Vi må hellere holde os til de rette titler!
Man kunne også, med rette, stille spørgsmålet til ministeren.
Og på den måde bliver det næsten pinagtigt, for afvisningen er jo så også den samme som ved det forslag, som Dansk Folkeparti fremsatte for 2 måneder siden, hvor Danmarksdemokraterne så var med på, at man ikke kunne gennemføre det inden for grundloven og internationale forpligtelser, og derfor var nødt til at afvise det.
Jeg tror ikke, det er Socialdemokratiets position, der her er det interessante – det er sådan set Danmarksdemokraternes position, som er lidt interessant at dykke ned i, altså hvad det er, der har ændret sig siden februar.
Socialdemokratiets position har været den samme i den her diskussion hele vejen igennem.
Vi er ikke tilhængere af, at små piger i grundskolen tvinges til at gå med tørklæde.
Det kan så ikke lade sig gøre med et forbud – så må vi finde andre veje.
Mikkel Bjørn (DF), 2023-05-04:
Tak for det.
Nu sidder vi jo tre skolelærere her fra Dansk Folkeparti, og jeg ved ikke, om det er derfor, vi er så optaget af det her emne.
Men jeg kan i hvert fald sige fra min egen stol, at jeg som skolelærer har oplevet piger helt ned i de meget, meget små klasser, vi taler altså 1. og 2. klasse, gå med tørklæde i skolen.
Og set fra min synsvinkel tror jeg ikke, at der er nogen piger i så lave aldre, der helt frivilligt vælger at tage et mørkt tørklæde på, som gør, at de render i sommersolen og kampsveder i frikvarteret, har svært ved at deltage i fodbold eller træklatring eller andre hverdagsbegivenheder – det kunne også være, man tog på stranden i skolen – på lige fod med sine klassekammerater.
Kasper Sand Kjær (S), 2023-05-04:
Jo, det kan jeg bekræfte.
Det virker en smule absurd.
Mikkel Bjørn (DF), 2023-05-04:
Tak for det.
Og tak til ordføreren for en god tale, som jeg egentlig også syntes lidt indeholdt svaret på mit spørgsmål, men jeg kunne alligevel godt tænke mig at stille det igen, bare lige for at få det bekræftet: Er ordføreren enig med Dansk Folkeparti i, at det virker dybt mærkværdigt at fremsætte et beslutningsforslag her, som er vurderet til at være i strid med de internationale konventioner, når vi for kort tid siden har drøftet et forslag, som Danmarksdemokraterne afviste med henvisning til netop de internationale konventioner?
Virker det ikke fuldstændig på månen absurd?
Kasper Sand Kjær (S), 2023-05-04:
Det er lidt en hypotetisk diskussion, for det er jo bare ikke det, der er tilfældet nu.
Tilfældet er jo nu, at der ligger en vurdering, som siger, at det ikke kan lade sig gøre.
Men som jeg også har understreget både nu i den her debat og i de andre debatter, vi har haft om tørklædet de sidste måneder, så er jeg meget skeptisk over for det symbol, og hvad det repræsenterer.
Jeg er meget optaget af, at ingen piger og kvinder tvinges til gå med et religiøst symbol, som jo symboliserer manglende ligestilling mellem kønnene.
Peter Kofod (DF), 2023-05-04:
Når jeg spørger, er det, fordi ministeren vil undersøge, om der ligger en dom fra Den Europæiske Menneskerettighedsdomstol, der ville gøre det muligt at forbyde tørklæder for lærerne inden for konventionen.
Hvis vi når frem til den situation, hvor der ikke er forhindringer på grund af konventioner eller grundlov, hvad mener Socialdemokratiet så, altså hvis man ikke kan skubbe de to ting foran sig?
Går man så ind for, at vi skal forbyde tørklædet for skolelærere i skoletiden?
Kasper Sand Kjær (S), 2023-05-04:
Jamen for min skyld gerne, lad os endelig få det spørgsmål vurderet igen.
Det er ikke noget, jeg på den måde kan tage initiativ til, men man kan jo i udvalgsbehandlingen af det her forslag stille spørgsmål og gøre andre ting.
Jeg tror bare, at det, der er det centrale her at sige, er, at når man er regeringsparti og har taget det ansvar på sig sammen med to andre partier at lede et land, så kan man jo ikke sidde Justitsministeriets vurderinger af, at noget er i strid med både grundloven og Danmarks internationale forpligtelser, overhørig.
Altså, det ville jo være fuldstændig uansvarligt.
Derfor er vi selvfølgelig nødt til både at lytte til det og rette os efter det.
Og så lad der for min skyld endelig blive stillet spørgsmål og andet.
Juridiske diskussioner kan jo flytte sig over tid.
Jeg vil nu sige, at når jeg læser ned i det, og jeg er ikke jurist, så synes jeg, at den vurdering, der ligger, er rimelig klar, med hensyn til at det ikke vil kunne lade sig gøre at gøre det alene med tørklædet.
Så er der jo det andet spor, og det kan vi selvfølgelig også have en diskussion af, altså om vi så skal lade det gælde for alle religiøse, politiske symboler i eksempelvis grundskolen.
Det har jeg bare ikke indtil videre hørt i Folketinget at der skulle være en interesse i.
Peter Kofod (DF), 2023-05-04:
Tak for det.
Jeg vil gerne have, at den socialdemokratiske ordfører reflekterer lidt over det, som ordføreren, men også ministeren, nævnte om spørgsmålet om grundloven.
For jeg kan jo huske, dengang vi diskuterede burkaforbud.
Mig bekendt har vi ikke ændret grundloven siden 1953, så det er altså bare en ny juridisk vurdering, der er lavet i Justitsministeriet.
Så er det ikke for nemt, når regeringen afviser, at vi kan gøre nogen af de her ting, der virkelig ville have effekt over for spredning af den meget politisk-ideologiske islamisme, som er, synes jeg, en af de største farer for den vestlige verden?
Altså, er det ikke på tide, at man giver det her en ny vurdering i Justitsministeriet og vurderer, om de her gamle vurderinger holder?
Kasper Sand Kjær (S), 2023-05-04:
Lad mig bare starte med at slå helt fast, at jeg og vi i Socialdemokratiet er meget bekymrede for islams stigende indflydelse på det danske samfund.
Det ser vi jo mange steder, det har mange afarter, og det er der stor grund til at være bekymret over og være optaget af hvordan vi bekæmper.
Min pointe er sådan set bare, at der også er masser af herboende muslimer, som ikke er en del af islam som en politisk ideologi, men som praktiserer det som religion, og i Danmark har vi jo en lang tradition for, i øvrigt fra kristendommen, at religion er en privatsag.
Så det vil jeg sådan set ikke blande mig i.
Men jeg vil ikke acceptere religiøse symboler eller andre symboler, som er undertrykkende for piger og kvinders rettigheder i Danmark.
Mette Thiesen (DF), 2023-05-04:
Jeg vil lige starte med at rette ordføreren, for det er forkert, at islam bare er en religion.
Det er bare, for at ordføreren har forståelsen fuldstændig korrekt med.
Vi i Dansk Folkeparti er i hvert fald fuldstændig stålsatte på, at islam ingen indflydelse skal have i Danmark, overhovedet, og det indbefatter selvfølgelig også, at man ikke som rollemodel eller som ansat i sundhedsvæsenet eller nogen andre steder skal iklædes et tørklæde, som faktisk viser, at man er uren, hvis man ikke bærer det.
Hvad vil Socialdemokratiet gøre for at sikre, at man ikke har det her kvindeundertrykkende tørklæde rundtomkring i de forskellige institutioner og, jeg siger det igen, blandt helt unge børn?
Kasper Sand Kjær (S), 2023-05-04:
Islam er jo en religion, der praktiseres forskelligt af dem, der nu tilhører den, ligesom det er med andre religioner.
Derfor synes jeg ikke, man kan udtrykke det så generelt.
Der er jo heldigvis masser af muslimer, både i Danmark og i Europa, som til fulde vedkender sig demokratiet og, i forhold til Danmark, danske værdier, herunder ligestilling mellem kønnene.
Men jeg er enig i, at i den kultur, som ligger i det, og jo også i nogle af symbolerne fra islam, er der ikke ligestilling mellem kønnene, og at der er tørklædet jo et af de symboler, som netop repræsenterer en forskel og en manglende ligestilling.
Jeg kan næsten ikke have i mig, at der er kvinder og piger i Danmark, som oplever det, og derfor skal vi nemlig finde veje til, hvordan vi så kan bekæmpe det.
Der må vi jo også kigge på nogle af kommissionens andre otte forslag til, hvordan vi kan gribe det an, for det stopper jo ikke her med en diskussion om et forbud.
Mette Thiesen (DF), 2023-05-04:
Det har vi et godt bud på i Dansk Folkeparti.
Vi mener sådan set sagtens, at man kan gennemføre et forbud generelt i offentlige institutioner, for helt grundlæggende set er islam i opposition til frihed og ligestilling mellem kønnene.
Jeg kunne egentlig bare godt tænke mig at høre ordføreren for Socialdemokratiet – og tak for en rigtig god tale – om ikke også ordføreren er enig med mig og med os i Dansk Folkeparti, og så kan man diskutere, hvordan og hvorledes, i nummer 1, at islam betyder underkastelse, og nummer 2, at det kvindesyn at iklæde kvinder et tørklæde, uanset om det er et barn eller en voksen, ikke er et kvindesyn, som skal være i et dansk samfund anno 2023.
Kasper Sand Kjær (S), 2023-05-04:
Men det ændrer jo ikke på, at forslaget af helt de samme årsager ikke kan gennemføres – af helt de samme årsager.
Det var en ret stor del af debatten, da vi behandlede det her i salen i februar, at det ikke kunne lade sig gøre at gøre det i grundskolen for eleverne på grund af grundlovens bestemmelser om religionsfrihed og Danmarks internationale forpligtelser.
Så derfor giver det ingen mening at sige, at nu er det et helt andet forslag.
Forslaget er det samme, men der er bare et element, som ikke er med.
Så vil jeg sige, at ja, jeg tror, der er masser af socialdemokrater, der godt kunne være tilbøjelige til, hvis det kunne lade sig gøre – det kan det så ikke, men hvis det nu kunne – at gennemføre et forbud.
For ingen bryder sig om at se små piger tvunget til at gå med tørklæde.
Det kan så ikke lade sig gøre
, så diskussionen, vi burde bruge vores tid på her i stedet for at gentage diskussionen fra februar, er jo: Hvad gør vi så – hvordan løser vi så problemerne?
Susie Jessen (DD), 2023-05-04:
Men der var jo et hav af socialdemokrater, som stillede op til de her kandidattest, og som egentlig før valget var åbne for et tørklædeforbud i folkeskolen.
Og man var heller ikke før valget klar til at sige, at det her ikke kunne lade sig gøre.
Det er bare meget interessant.
I forhold til de her to beslutningsforslag må jeg altså være stædig nu og sige, at der altså er forskel på at lade et tørklædeforbud være for ansatte og elever i folkeskolen og så for elever.
Det her handler jo også om sundhedsplejerskerne på skolen, pædagogerne, lærerne, alle de her forskellige grupper.
Altså, det var jo det, der lå i Dansk Folkepartis forslag, til forskel fra hvad der lå i vores.
Det er bare lige for at få den opklaring – den synes jeg altså er vigtig, og jeg synes den er for vigtig til spin.
Kaare Dybvad Bek (S), 2023-05-04:
Jeg skal selvfølgelig gøre, hvad jeg kan for at frembringe det, som også Dansk Folkeparti ønsker, for at få klarlagt den her Folketingsproces.
Det er jo selvfølgelig også ministeriets opgave.
Men jeg vil bare sige, at det jo er en samlet vurdering fra Justitsministeriet, der fører til den her konklusion, og der indgår selvfølgelig de relevante domme, som der er både fra Den Europæiske Menneskerettighedsdomstol og andre steder.
Det tror jeg er vigtigt at understrege i den sammenhæng her.
Det var det.
Rosa Lund (EL), 2023-05-04:
I Enhedslisten er vi af den klare opfattelse, at hverken Folketinget eller regeringen skal blande sig i, hvordan man går klædt.
Aldrig nogen sinde, ikke under nogen omstændigheder kan det være Folketingets opgave at beslutte, hvad for noget tøj man må have på eller ikke må have på.
Vi har haft den her debat mange gange, og jeg synes, det er et rigtig ærgerligt udgangspunkt for debatten om, hvordan man stopper negativ social kontrol.
For den negative sociale kontrol er et meget, meget alvorligt problem, men jeg synes, det er en lille smule useriøst, at man i den borgerlige lejr ikke kan blive enige om at lave et fælles beslutningsforslag om, hvordan et tørklædeforbud skulle se ud.
Altså, det er bare for at sige, at vi også diskuterede det i går; der stod vi også her og diskuterede et tørklædeforbud.
Nu gør vi det så igen, og det må man jo selv om i blå blok.
Og jeg ved, at man kan beskylde venstrefløjen for det samme, når vi ikke kan blive enige om, præcis hvordan det ene og det andet skal se ud.
Men ærlig talt, vi diskuterede det også i går.
Jeg håber ikke, det kommer som nogen overraskelse, at Enhedslisten ikke over natten på magisk vis har ændret holdning.
Det har vi ikke.
Vi kan ikke støtte det her forslag, for vi støtter ikke, at stater skal blande sig i, hvordan kvinder går klædt.
Tak for ordet.
Peter Kofod (DF), 2023-05-04:
Jeg kan forsikre ministeren om, at vi ikke gør forskel i Dansk Folkeparti på nogen som helst måde på det her område.
Jeg vil både forbyde tørklæder, som måtte være kristne, muslimske, jødiske og alt muligt andet.
Det er så sjovt nok kun muslimerne, der bruger dem, men det må jeg jo så leve med.
Jeg vil bare ikke have det symbol på vores skoler.
Jeg vil ikke have, at små piger bliver udsat for det her ekstremt dominerende politisk-islamistiske signal, som et tørklæde er.
Jeg kan ikke forstå, at vi har diskuteret det her spørgsmål i så mange år, og at ministeren står på talerstolen og siger, at han faktisk ikke helt er klar over, om der ligger en dom fra Den Europæiske Menneskerettighedsdomstol.
Derfor vil min opfordring til ministeren være at sætte ministeriet i sving med at finde den dom, så vi kan komme i gang med at få forbudt det her.
Susie Jessen (DD), 2023-05-04:
Den fik ikke for lidt på tangenterne, da den tidligere socialdemokratiske regering nedsatte Kommissionen for den glemte kvindekamp i sidste valgperiode.
Under stor fanfare og tale om den stramme socialdemokratiske udlændingepolitik gik man til kamp mod social kontrol.
Ifølge regeringen selv var det en reaktion på den parallelnormalitet, hvor »den reelle frihed som pige eller kvinde er ikkeeksisterende, og hvor individuelle rettigheder er ligegyldige, når de kolliderer med familiens ære.«
Kommissionen blev nedsat og kom i august 2022 med deres første delanbefalinger målrettet piger i skolealderen.
Ni anbefalinger blev det til.
De fleste viste gode takter, og de kunne alle sammen være med til at sikre, at de stakkels piger, som vi ser i gadebilledet på f.eks. Ydre Nørrebro, indhyllet i tørklæder fra barnsben, nu kunne få hjælp til at slippe ud af den sociale kontrol.
Et af forslagene, som kommissionen selv bragte på bordet, var et tørklædeforbud for piger i grundskolen.
Men så blev der stille.
Når der i valgstest blev spurgt til tørklædeforbud i grundskolen, var svaret fra bl.a. vores udlændingeminister: Hverken-eller.
Efter valget skete der ingenting.
Kommissionen for den glemte kvindekamp blev lagt i skuffen, skrinlagt, glemt.
Og da valget var overstået, kom meldingen fra regeringen: Man sagde nej til tørklædeforbud i grundskolen.
Det synes jeg at det gør.
Nu skal I i Socialdemokratiet have chancen for at rette op på det.
I Danmarksdemokraterne mener vi ikke, at den glemte kvindekamp skal glemmes, og derfor har vi nu fremsat et forslag om et tørklædeforbud for elever i grundskolen.
Jeg glæder mig til debatten.
Peter Kofod (DF), 2023-05-04:
Tak for det.
Jeg vil gerne spørge ministeren, om det ikke er korrekt, at der er en dom fra Den Europæiske Menneskerettighedsdomstol, der jo meget klart signalerer, at det er muligt for en arbejdsgiver f.eks. at stille visse krav, når det kommer til hovedbeklædning, så man f.eks. siger, at det vil være helt rimeligt, hvis en arbejdsgiver siger: Det vil vi ikke have.
I det her tilfælde er det jo så det offentlige, der er arbejdsgiver for skolelærerne, der så siger: Det vil vi ikke have; vi vil ikke have det her islamiske symbol, det her symbol på social kontrol i vores klasseværelser over for vores børn; det vil vi ikke finde os i.
Så er det ikke, hvis vi lige bevæger os sådan lidt væk fra beslutningsforslaget her, som jeg jo ikke synes er vidtgående nok, muligt inden for Danmarks internationale forpligtelser faktisk at tage et skridt mere, end vi gør i dag, for at bremse det her symbol i vores undervisningslokaler, simpelt hen ved at forbyde det?
Er der ikke rum i konventionen til at gøre det?
Kaare Dybvad Bek (S), 2023-05-04:
Det sidste er jeg helt enig i.
Jeg mener ikke, at det hører nogen steder hjemme gennem sociale normer at pålægge kvinder, at de skal dække sig til og på en eller anden måde ikke udfolde sig i den helhed, de er som mennesker.
Jeg vil også sige, at uanset om det er fundamentalistisk islam eller at man kommer i en trøje med et kommunistisk symbol eller noget andet, mener jeg, man som skolelærer skal passe meget på med for tydeligt at signalere et så stærkt tilhørsforhold.
Mette Thiesen (DF), 2023-05-04:
Tak for det.
Dansk Folkeparti vil jo gerne forbyde det generelt.
Det er den ene ting.
Nr. 2 ting er så, at man som forhåbentlig en eller anden form for person, som børnene kan se op til, som skolelærer – det er jeg selv – kan stå og være helt tildækket i den danske folkeskole.
Det hænger heller ikke rigtig sammen, fordi islam er i total opposition til frihed, demokrati og ligestilling mellem kønnene.
Jeg har selv oplevet tildækkede lærerpraktikanter eksempelvis, da jeg var lærer.
Så kan ministeren ikke også bekræfte helt generelt, at man er en meget dårlig, hvad skal man sige, rollemodel for de her elever, hvis man står fuldstændig tildækket og repræsenterer et kvindesyn, som jeg tror at ministeren i hvert fald er enig med mig i at vi ikke deler i Danmark?
Kaare Dybvad Bek (S), 2023-05-04:
Jo, der er jo nogle grupper i det offentlige, hvor man siger, at det er i orden at sige, at man ikke kan have tørklæde på – f.eks. en dommer, som jo i essensen er offentligt ansat.
Der må man ikke symbolisere eller give udtryk for noget, der er partisk.
Der kan jo være en sag med nogle, som har et religiøst indhold og handler om islam, og der giver det jo ikke mening, hvis man har en dommer, som så sidder med så tydeligt et symbol for, at man tilslutter sig islam.
Kan det viderebringes til andre?
Det er ikke umiddelbart den vurdering, jeg har fået, men det er klart, at det jo er en saglig diskussion, om en offentligt ansat udgør så meget en autoritet, at man mener, at der er saglige grunde til at sige, at man ikke må udstråle et politisk eller religiøst tilhørsforhold, hvorimod det at forbyde det for elever selvfølgelig er et større og mere generelt udtryk.
Så det ville jeg umiddelbart være enig i.